SA skoonheid verwelkom eerstelingCandice Swanepoel wys haar swanger magie. Foto: Instagram Die Suid-Afrikaanse supermodel, Candice Swanepoel (27), en haar verloofde, Hermann Nicoli, het hul babaseuntjie in die wêreld verwelkom. Die seuntjie, genaamd Anacã, is Vrydag gebore. Swanepoel se fotograaf-vriend, Jerome Duran, het die nuus aan die wêreld bekendgemaak toe hy ŉ naakfoto van ŉ swanger Swanepoel op Instagram gedeel het met die woorde: “Die mooiste mamma. Baie geluk [Candice] en [Hermann]. Welkom Anacã! Alreeds so baie liefde vir jou en die nuwe gesin!” Swanepoel het gedurende haar swangerskap verskeie foto’s van haar magie op sosiale media gedeel. Swanepoel, wat in Moorivier in KwaZulu-Natal gebore is, is veral bekend as ŉ onderkleremodel vir Victoria Secret. Sy is op die ouderdom van 15 deur ŉ modeltalentsoeker in Durban ontdek en het sedertdien ŉ hoogs suksesvolle modelloopbaan opgebou. Sy woon tans in New York in die VSA. Swanepoel se goeie modelvriendin, die Namibiese skoonheid Behati Prinsloo, het net meer as twee weke terug ook haar en haar man, die Amerikaanse sanger Adam Levine, se eersteling verwelkom. Die nuutste lid van die Levine-gesin is Dusty Rose gedoop.